Billetes da Reserva Federal dos Estados Unidos

[miniatura|343x343px|Diversos [Valor facial|valores faciais de billetes da Reserva Federal dos Estados Unidos.]]
Os **billetes da Reserva Federal dos Estados Unidos** son os billetes emitidos nese país, co seu valor facial en dólares, desde 1914 ata a actualidade, baixo a autoridade outorgada pola Lei da Reserva Federal de 1913. 

Este papel moeda emítese a discreción da Xunta de Gobernadores do Sistema da Reserva Federal e o organismo encargado da súa produción é a Oficina de Gravado e Impresión dos Estados Unidos. Os Bancos da Reserva Federal son os que poñen en circulación os billetes; nese momento, convértense en pasivos dos Bancos da Reserva e obrigas dos Estados Unidos.

Os billetes da Reserva Federal son de curso legal e nos máis recentes aparece impresa a lenda THIS NOTE IS LEGAL TENDER FOR ALL DEBTS, PUBLIC AND PRIVATE ("Este billete é de curso legal para todas as débedas públicas e privadas"). Este papel moeda xurdiu en substitución dos billetes do Banco Nacional, que se emitiron desde 1863 a 1935 baixo a autoridade do Tesouro dos Estados Unidos. Os billetes da Reserva Federal dos Estados Unidos están sustentados por activos financeiros que os Bancos da Reserva Federal peñoran como garantía, que son principalmente valores do Tesouro e valores de axencias hipotecarias que adquiren no mercado aberto mediante diñeiro fiduciario.

## Historia 
[miniatura|260x260px|[Papel moeda|Billete de 5 dólares emitido en 1853 por un banco privado]]
Con anterioridade ao sistema de banca centralizada, cada banco comercial emitía o seu propio papel moeda. A primeira institución que asumiu as responsabilidades dun banco central nos Estados Unidos foi o *First Bank* *of the United States*, constituído en 1791 por Alexander Hamilton e vixente ata 1811. En 1816 constituíuse o *Second Bank of the United States*, ao que non se lle renovou a súa concesión en 1836, logo dunha forte campaña do presidente Andrew Jackson, que acabou coa súa liquidación en 1841. Entre 1837 e 1862, en pleno "período da banca libre", non houbo ningunha institución que actuase formalmente como banco central, e cada banco volveu emitir os seus propios billetes. De 1863 a 1913 instituíuse un sistema de bancos nacionais a partir da Lei bancaria nacional de 1863. 

Finalmente, a partir de 1914 comezaron a emitirse os billetes da Reserva Federal, en formato grande, e a partir da serie de 1928 no actual formato reducido. Estas últimas dimensións teñen a súa orixe no tamaño dos "certificados de prata" emitidos en pesos filipinos en 1903, cando William Howard Taft era o gobernador xeral de Filipinas baixo a Administración colonial dos Estados Unidos. En vista do seu grande éxito, o presidente Taft nomeou posteriormente un comité que informou favorablemente acerca do aforro e outras vantaxes que suporía adoptar as dimensións dos billetes filipinos para o uso nos Estados Unidos. 

## Valor 
[miniatura|Recorte de [Periódico|prensa (24 de decembro de 1913) que recolle a sinatura de Woodrow Wilson para crear a Reserva Federal. ]]
A autoridade dos bancos da Reserva Federal para a emisión de papel moeda provén da Lei da Reserva Federal de 1913. Legalmente, os billetes son pasivos destes bancos e obrigas do Goberno dos EEUU. Malia non ser emitidos polo Departamento do Tesouro, os billetes da Reserva Federal levan gravada a sinatura do tesoureiro dos Estados Unidos e do secretario do Tesouro.

No momento da creación da Reserva Federal, a lei prevía que os billetes se reembolsasen ao Tesouro en ouro ou en "diñeiro legal". Esta última categoría non estaba definida explicitamente, mais abranguía os billetes dos Estados Unidos, o papel moeda dos bancos nacionais e algúns outros billetes en poder dos bancos para cumprir cos requisitos de reserva, como é o caso dos certificados de compensación. 

A Lei Bancaria de Emerxencia de 1933 eliminou a obriga do ouro e autorizou o Tesouro a satisfacer estas demandas de reembolso con billetes correntes de igual valor nominal —facendo efectivamente o cambio—. Baixo o sistema de Bretton Woods, aínda que os cidadáns non podían posuír ouro legalmente —coa excepción de moedas raras ou xoias, ou para fins industriais ou similares—, o Goberno federal seguiu mantendo un prezo internacional estable do ouro. Este sistema acabou co paquete de medidas económicas adoptado en 1971 polo presidente Richard Nixon, coñecido como *Nixon Shock*. Os actuais billetes da Reserva Federal dos Estados Unidos non están apoiados pola convertibilidade a ningunha materia prima específica, senón unicamente polos activos de garantía que os bancos da Reserva Federal depositan para os obter.

## Tamaños 
Os billetes emitidos pola Reserva Fedaral dos Estados Unidos ata 1928 —incluído— tiñan unha dimensións de 7+7/16 × 3+9/64 polgadas (18,74 x 7,95 cm). Consonte o proxecto de lei de Asignación do Departamento do Tesouro para 1929, as dimensións das emisións posteriores a esa data serían de 6+5/16 × 2+11/16 polgadas (15,59 x 6,62 cm), o cal lle permitiu ao Departamento do Tesouro producir 12 billetes por cada folla de papel de 16+1/4 × 13+1/4 polgadas, no canto dos oito billetes que se producían co tamaño anterior. Estas medidas son as mesmas para todos os billetes, independentemente do seu valor facial.

## Serie de 1914 
**Selos dos distritos do Banco da Reserva Federal (serie de 1914)**
Ficheiro:Federal Reserve Note Seal (Boston).tif|Boston.
Ficheiro:Federal Reserve Note Seal (New York).tif|Nova York.
Ficheiro:Federal Reserve Note Seal (Philadelphia).tif|Filadelfia.
Ficheiro:Federal Reserve Note Seal (Cleveland).tif|Cleveland.
Ficheiro:Federal Reserve Note Seal (Richmond).tif|Richmond.
Ficheiro:Federal Reserve Note Seal (Atlanta).tif|Atlanta.
Ficheiro:Federal Reserve Note Seal (Chicago).tif|Chicago.
Ficheiro:Federal Reserve Note Seal (St. Louis).tif|St. Louis.
Ficheiro:Federal Reserve Note Seal (Minneapolis).tif|Minneapolis.
Ficheiro:Federal Reserve Note Seal (Kansas City).tif|Kansas City.
Ficheiro:Federal Reserve Note Seal (Dallas).tif|Dallas.
Ficheiro:Federal Reserve Note Seal (San Francisco).tif|San Francisco.

## Serie de 1918 
## Series de 1928 a 1995 
## Series de 1996 a 2003 
Os billetes de un e de dous dólares seguen a ser os mesmos da serie anterior.

## Series posteriores a 2004 
A partir de 2003, a Reserva Federal introduciu unha nova serie de billetes, que representan imaxes dos símbolos nacionais da liberdade. Cada un dos valores ten unha cor predominante: verde azulada (100 dólares), rosada (50 dólares), verde (20 dólares), alaranxada (10 dólares) e violeta (5 dólares). Os billetes de un e de dous dólares seguen sendo os das series anteriores, sen cambio ningún.

## Produción e distribución 
Un banco comercial que manteña unha conta de reserva na Reserva Federal poderá obter billetes do Banco da reserva Federal do seu distrito cando o desexar. O banco deberá, daquela, pagar o valor nominal dos billetes retirando a súa conta de reserva. Os bancos máis pequenos, que carecen de conta de reserva na Reserva Federal, poden manter as súas correspondentes contas de reserva en "bancos correspondentes" máis grandes, que si que dispoñen delas.

Os billetes da Reserva Federal imprímense na Oficina de Gravado e Impresión (*Bureau of Engraving and Printing* –BEP–), un organismo dependente do Departamento do Tesouro. Cando os bancos da Reserva Federal precisan máis billetes para a súa posta en circulación, deben achegar unha garantía en forma de obrigas federais directas, obrigas de bancos privados ou activos adquiridos mediante operacións do mercado aberto. pola súa banda, os que estean máis deteriorados destrúense e, en substitución deles, encárganselles outros á Oficina de Gravado e Impresión. A Reserva Federal destrúe anualmente 7.000 toneladas de billetes desgastados polo uso.

A partir de 2018, os billetes da Reserva Federal permanecen en circulación, como termo medio, os seguintes períodos de tempo:

A Reserva Federal non fai pública a vida media dos billetes co valor facial do dous dólares, probablemente debido a que, ao seren *de facto* un artigo de colección por parte da poboación, non están suxeitos ás condicións de desgaste dos billetes cunha circulación ordinaria.

A partir do billete de 100 dólares da serie de 1996, os billetes cun valor facial de cinco dólares ou superior dispoñen dunha letra especial a maiores da letra do prefixo que van do A ao P. Esta primeira letra é o A para a serie de 1996, o B para a de 1999, o C para a de 2001, o D para 2003, o F para a 2003A, o H para a de 2006 e o K para a 2006A. Pola súa banda, o L correspóndelle ao billete de 100 dólares de 2009, o M para a serie de 2013, o N para a de 2017 e o P para a 2017A. A serie de 2021 ten asignada a letra R.

Os billetes da reserva Federal están fabricados cun 75 % de algodón e un 25 % de fibras de liño, proporcionados pola compañía *Crane & Co*,. de Dalton, Massachusetts.

## Elementos de seguridade 
[miniatura|[Vídeo dos novos elementos de seguridade do billete de 100 dólares]]
Estímase que hai un 0,01 % billetes falsos en circulación. Para faceren fronte a esta realidade, as autoridades estadounidenses engadiron novos elementos de seguridade nas últimas series, sinaladamente no billete con valor facial de 100 dólares, que é un dos máis falsificados do mundo. Este billete é o principal obxectivo dos falsificadores, que nalgúns casos mesmo son estados considerados como inimigos dos EEUU: en 1996, por exemplo, a CIA tiña fundadas sospeitas de que Irán producira unha gran cantidade destes billetes para o seu uso en círculos criminais (terrorismo, mafias, tráfico de drogas etc.). 

Estas medidas suplementarias do billete de 100 dólares consisten nunha banda de seguridade en 3D entretecida no papel e a coñecida como "campá do tinteiro", que pasa da cor cobreada ao verde cando se inclina.

* Fíos de seguridade en polímero.
* Retratos en filigrana.
* Cifras de cor variable.

Consonte os bancos centrais, a proporción de billetes falsos incautados anualmente é de 10 por millón no caso do franco suízo, 50 por millón para o euro, 100 por millón para o dólar estadounidense e 300 por millón no caso da libra esterlina (modelo vello).

## Notas 
## Véxase tamén 
### Bibliografía 
* Cross, I. B. (1938). "A Note on Lawful Money". En *The Journal of Political Economy*. 46 (3): 409-413.
* Friedberg, A. L.; Friedberg, I. S. (2013). *Paper Money of the United States: A Complete Illustrated Guide With Valuations* (20ª ed.). Coin & Currency Institute. ISBN 978-0-87184-520-7
* Friedman, M.; Schwartz, A. J. (1963). *A Monetary History of the United States, 1867–1960*. ISBN 978-0691003542
* Jakab, Z.; Kumhof, M. (2015). *Banks are not Intermediaries of Loanable Funds - And Why this Matters*. Working Paper No. 529. Bank of England. ISSN 1749-9135
* O'Sullivan, A.; Sheffrin, S. M. (2003). *Economics: Principles in Action*. Pearson Prentice Hall. Nova Jersey. ISBN 0-13-063085-3

### Outros artigos 
* Dólar estadounidense
* Billetes do dólar estadounidense

### Ligazóns externas 
* Catálogo de billetes da Reserva Federal dos Estados Unidos
* *Dollars in Detail: your Guide to U.S. Currency*
* Bureau of Engraving and Printing